หอการค้าไทย ระบุ ผลการเลือกตั้งเป็นเครื่องสะท้อนความต้องการของประชาชนให้รัฐเร่งแก้ปัญหา คาด ภายใน 2 เดือนนี้จะเห็นความชัดเจนของรัฐบาล
นายธรวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย ระบุว่า การเลือกตั้งครั้งนี้ เป็นการสะท้อนความต้องการของประชาชนที่ต้องการรัฐบาลที่เข้ามาช่วยแก้ไขปัญหาด้านเศรษฐกิจ ต้องการการเมืองที่มีเสถียรภาพ โดย มีโอกาสสูงที่พรรคพลังประชารัฐ จะเข้าจัดตั้งรัฐบาลโดยมีพลเอกประยุทธ์ จันทร์โอชา เป็นนายกรัฐมนตรี ซึ่งจะสามารถเดินหน้านโยบายได้อย่างต่อเนื่องนักลงทุนต่างชาติจะมีความเชื่อมั่นและเข้ามาลงทุน ในอุตสาหกรรมเป้าหมายของรัฐบาลได้         นอกจากนี้ ยังมองเห็นการจัดตั้งรัฐบาลผสม ที่เชื่อว่า จะสามารถจับมือร่วมกันได้เพราะนโยบายของแต่ละพรรคการเมืองนั้น มุ่งเน้นไปที่การเพิ่มรายได้ให้กับประชาชน การดูแลเกษตรกร การให้โอกาสคนเพื่อลดความเหลื่อมล้ำ โดยภายใน 2 เดือนนี้ จะเห็นความชัดเจนของรัฐบาลและนโยบายของแต่ละพรรคการเมือง ซึ่งจะต้องมีการปรับเปลี่ยนให้เป็นไปในทิศทางเดียวกัน ส่วนกรณีที่มีกระแสจากโลกโซเชียลกดดันการทำงานของคณะกรรมการการเลือกตั้ง หรือ กกต. ทำงานไม่โปร่งใสนั้น เป็นเพียงการตั้งข้อสังเกต และเชื่อว่า กกต. จะรับมือได้ และหากพิสูจน์ข้อเท็จจริงให้เกิดขึ้น ทำให้ชัดเจน ก็ไม่น่าจะสร้างแรงกดดันให้เกิดขึ้นได้